**Izvještaj o stanju sigurnosti, provođenju preventivnih programa te mjerama poduzetim u cilju zaštite prava učenika**

Provoditelj: Medicinska škola Ante Kuzmanića – Zadar

Godina provedbe: 2022/2023

## Kratki opis Školskog preventivnog programa

Školskim preventivnim programom nastoje se prevenirati rizična ponašanja, razvoj zdrave ličnosti, jačanje mentalnog zdravlja te promicanje njegovih fundamentalnih principa i vrijednosti kod učenika.

Također, učenike usmjeravamo prema destigmatizaciji mentalnog zdravlja, razvijanju svijesti o sebi, svojim interesima, očekivanjima i potrebama, izgradnji samopoštovanja i pozitivne slike

o sebi. Preventivni program pomaže učenicima razvijati zdrave životne navike i pozitivne životne stavove, komunikacijske i socijalne vještina, smanjivati učestalosti negativne pojave u ponašanju te pružati informacije o vrstama i štetnosti sredstava ovisnosti.

Glavni cilj ŠPP-a je bio prevencija rizičnih ponašanja, razvoj zdrave ličnosti te jačanje mentalnog zdravlja kroz razvijanje komunikacijskih vještina potrebnih za uspješno funkcioniranje u društvu, razvijanje zdravih životnih navika i pozitivnih životnih stavova, razvoj samokontrole ponašanja, prepoznavanje vlastitih emocija i razvoj samoregulacije emocija, razvijanje svijesti o važnosti mentalnog zdravlja, razvoj samopoštovanja i drugo.

## Sažetak programa

Školski preventivni program provodio se kontinuirano tijekom nastavne godine te je uvršten u Godišnji plan i program te Školski kurikulum. U provedbu su uključeni stručni suradnici, voditeljica Savjetovališta za mlade i razrednici uz suradnju s vanjskim suradnicima, udrugama i institucijama.

**Izvor programa:** Originalni program

**Razina preventivnih intervencija** Univerzalna

## Korisnici programa

Korisnici su učenici Medicinske škole Ante Kuzmanića Zadar , 1. - 5. razreda (učenice i učenici, 15-19 godina, različitih zanimanja). Korisnici sudjeluju u pripremljenim predavanjima i radionicama tijekom Sata razrednog odjela.

## Osnovne teme:

„Učiti kako učiti“, „Poticanje samopoštovanja“, „Tolerancija“, „Volonterski rad“, „Identitet“,

„Vršnjački odnosi“, „Mladenačke veze“, „S emocijama na ti“, „Moje granice“, „Nenasilno rješavanje sukoba“, „Prevencija ovisnosti“, „Utjecaj medija na samopoimanje“, „Mindfulness“,

„Kako se zauzeti za sebe (komunikacija i asertivnost)“, „Prevencija elektroničkog nasilja“ i

„Završna radionica za maturante – cvjetne ogrlice“.

## Suradnje:

Volonterski centar Zadar

Udruga studenata psihologije Kaper EFPSA Udruga studenata psihologije

Učenici su bili u ciklusu radionica na satovima razrednika gdje su im studenti psihologije podignuli svijest o važnosti mentalnog zdravlja među mladima i upoznali ih s mehanizmima očuvanja i osnaživanja mentalnog zdravlja. Teme radionica bile su: „Face to face komunikacija“, „Zaljubljenost i kako preboljeti prekid“, „Toksični romantični i prijateljski odnosi“, „Rizična ponašanja na internetu“, „Kako reći ljudima ne, tehnike relaksacije i briga za sebe“.

## Realizacija Školskog preventivnog programa 2022/2023

Postotak realizacije je 76%. Zbog nedovoljno vremena i previše aktivnosti koje su se održale tijekom ove školske godine nismo uspjeli održati radionice za učenike organizirane od strane vanjskih suradnika - Hrvatskog zavoda za zapošljavanje i Udruge CroMSIC – studenata medicine. Radi se o radionicama o zapošljavanju i važnosti reproduktivnog zdravlja.

Također, nismo održali radionice za nastavnike i roditelje što je u planu iduće školske godine. Suradnja s roditeljima je provedena kroz individualni savjetodavni rad.

**Sigurnost učenika i zaštita prava**

Škola radi u dvije smjene te je u jutarnjoj i popodnevnoj smjeni učenicima dostupna pedagoško-psihološka služba prema tjednom rasporedu rada stručnih suradnika. Učenicima je ista na raspolaganju za savjetovanje te intervenciju u slučaju sumnje na povredu njihovih prava, probleme psihičke, emocionalne, obiteljske, socijalne prirode. Uslijed zdravstvenih problema učenika, škola učenicima pruža osnovnu zdravstvenu zaštitu u okviru svojih ovlasti te se postupa prema protokolu uslijed većih problema.

Za učenike koji su u potrebi organiziramo i humanitarne akcije. Posebnu pažnju posvećujemo brizi za učenike pripadnike nacionalnih manjina i učenike sa statusom stranaca pod privremenom zaštitom. Tako smo prošle godine za učenicu iz Ukrajine organizirali dopunsko učenje hrvatskog jezika te proveli Odluku o dodijeli sredstva učenicima raseljenim iz Ukrajine (kupljen školski pribor učenici).

Na dnevnoj bazi vodi se računa o primjerenosti školskog prostora sigurnosti učenika: čišćenje, pospremanje, popravci i zamjena školske opreme. Učenicima je dostupna i školska knjižnica za boravak i kvalitetno provođenje slobodnog vremena u slučaju da čekaju prijevoz kući (učenici putnici).

# Zaključak i prijedlozi za poboljšanje

Nakon provedene evaluacije ŠPP-a putem anketa podijeljenih razredima došli smo do sljedećih rezultata: Prosječna ocjena učenika na svim ispitanim segmentima je 3,65 od 5 što smatramo uspješnim za prvu godinu provedbe originalnog Školskog preventivnog programa Medicinske škole Ante Kuzmanića – Zadar. 29 učenika je u dodatne komentare napisalo kako su im radionice super, da nemaju nikakvih sugestija za poboljšanje i da samo tako nastavimo. Ovakvi komentari učenika nas dodatno ohrabruju za dalje. Glavni cilj ŠPP-a je bio prevencija rizičnih ponašanja, razvoj zdrave ličnosti te jačanje mentalnog zdravlja kroz razvijanje komunikacijskih vještina potrebnih za uspješno funkcioniranje u društvu, razvijanje zdravih životnih navika i pozitivnih životnih stavova, razvoj samokontrole ponašanja, prepoznavanje vlastitih emocija i razvoj samoregulacije emocija, razvijanje svijesti o važnosti mentalnog zdravlja, razvoj samopoštovanja i drugo. Sudeći po odgovorima učenika na upitnicima, gotovo sve vještine koje smo planirali poboljšati kod učenika su se u nekoj mjeri i poboljšale stoga smatramo da je naš cilj postignut. Samo 11% učenika je izjavilo kako radionice nisu potaknule razvoj niti jedne od vještina. Drugi ciljevi ŠPP-a su se odnosili na identifikaciju učenika narušenog mentalnog zdravlja i otkrivanje potencijalnih uzroka narušenog mentalnog zdravlja i poremećaja u ponašanju. Te ciljeve smo ostvarili kroz individualni savjetodavni rad s učenicima. U ovoj školskoj godini 110 učenika je bilo u individualnom programu pedagoško-psihološke službe.

U pojedinim razredima je bilo organizirano više (najviše 8), a u nekima manje radionica (najmanje 2). Mišljenja sam kako je optimalan broj radionica kroz cijelu školsku godinu 4 do 5 za svaki razred. U suprotnom dođe do zasićenja te zadovoljstvo i interes učenika opada u razredima u kojima je organiziran veći broj radionica. Takav slučaj možemo vidjeti s razredom 1B u kojem se provelo najviše (8) radionica, a njihovo konačno zadovoljstvo je bilo najniže. Iako takvo nešto nije pravilo obzirom da je u 2B razredu također provedeno 8 radionica, a njihovo zadovoljstvo je značajno više od 1B razreda. S druge strane vidljiva je potreba za većim brojem radionica kod onih razreda kod kojih su održane samo dvije do četiri radionice (4A i 4B).

Uzevši u obzir komentare pojedinih učenika o neskladu tema i njihove dobi, ponovno ćemo razmotriti koje teme bi bile prikladnije. Najviše su učenici bili zainteresirani temama romantičnih i prijateljskih odnosa, zaljubljenosti te samopoštovanja stoga su to teme koje zasigurno ostaju u programu za iduću školsku godinu. Prijedlog za poboljšanje Školskog preventivnog programa je osim početne procjene razrednika, uvesti i početnu procjena učenika o tome koje teme bi voljeli slušati kroz godinu.

Nakon prve godine provedbe zaključili smo kako je bilo previše planiranih aktivnosti prilikom osmišljavanja programa. Druge godine ćemo smanjiti broj aktivnosti i uskladiti ih s realnije s drugim školskim i projektnim aktivnostima. Bit će svakako izazovno smanjiti broj aktivnosti, a održati jednaku kvalitetu i razvijanje svih potrebnih znanja i vještina. Također, za sljedeću školsku godinu planiramo realizirati i suradnje s institucijama koje nismo uspjeli održati kroz ovu školsku godinu kao i radionice za nastavnike i roditelje.

Škola provodi projekt financiran od strane EU fondova: Unaprjeđenje infrastrukture Medicinske škole Ante Kuzmanića Zadar kojim će se izgraditi nova školska zgrada. Završetkom projekta, odnosno izgradnjom nove zgrade, dodatno će se pojačati sigurnost učenika jer će škola raditi u jednoj smjeni, učenici će boraviti u novoj moderno opremljenoj zgradi primjerenoj svim njihovim potrebama, a riješiti će se i problem blizine osnovne radne baze za nastavu vježbi (Opće bolnice Zadar). Vjerujemo kako će produkt navedenog projekta, nova školska zgrada dodatno osnažiti i djelatnike i učenike za produktivan i siguran nastavni proces kao i sam boravak u školi.